CELEX: 32016R0217
Language: bg
Date: 2016-02-16 00:00:00
Title: Регламент (ЕС) 2016/217 на Комисията от 16 февруари 2016 година за изменение на приложение XVII към Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали („REACH“) по отношение на кадмий (Текст от значение за ЕИП)

17.2.2016   
            
            
               BG
            
            
               Официален вестник на Европейския съюз
            
            
               L 40/5
            
         РЕГЛАМЕНТ (ЕС) 2016/217 НА КОМИСИЯТА
   от 16 февруари 2016 година
   за изменение на приложение XVII към Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали („REACH“) по отношение на кадмий
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (1), и по-специално член 68, параграф 1 от него,
   като има предвид, че:
   
               (1)
            
            
               Във вписване 23 от приложение XVII към Регламент (ЕО) № 1907/2006 се забранява използването на кадмий и кадмиеви съединения в бои с кодове [3208] [3209], с дерогация за бои на основата на цинк. Това ограничение обаче не се прилага при пускане на пазара на бои, съдържащи кадмий.
            
         
               (2)
            
            
               През ноември 2012 г. Комисията поиска от Европейската агенция по химикали („Агенцията“) да изготви досие в съответствие с изискванията на приложение XV с оглед разширяване на съществуващото ограничение за пускането на пазара на такива бои, съдържащи кадмий над определена концентрация.
            
         
               (3)
            
            
               На 9 септември 2014 г. Комитетът за оценка на риска (КОР) на Агенцията прие с консенсус становище, в което се заключава, че такова изменение на съществуващото вписване ще улесни правоприлагането и се потвърждава, че не е необходима допълнителна оценка на рисковете, свързани с кадмия, съдържащ се в бои.
            
         
               (4)
            
            
               На 25 ноември 2014 г. Комитетът за социално-икономически анализ (КСИА) прие с консенсус становище, в което се посочва, че предложеното изменение на съществуващото ограничение е пропорционално, тъй като няма да доведе до налагането на допълнителни разходи за привеждане в съответствие за производителите, вносителите или потребителите, а ще се подобри правоприлагането, свързано с ограничението.
            
         
               (5)
            
            
               За правоприлагащите органи е по-лесно да наблюдават и контролират пускането на пазара, отколкото употребата. Освен това, чрез въвеждането на пределна концентрация се пояснява, че непреднамереното наличие на кадмий като онечистване в боите под тази граница няма да доведе до нарушение на приложимите ограничения.
            
         
               (6)
            
            
               Форумът за обмен на информация за прилагане бе консултиран и препоръките му бяха взети под внимание.
            
         
               (7)
            
            
               Поради това Регламент (ЕО) № 1907/2006 следва да бъде съответно изменен.
            
         
               (8)
            
            
               Мерките, предвидени в настоящия регламент, са в съответствие със становището на комитета, създаден съгласно член 133 от Регламент (ЕО) № 1907/2006,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение XVII към Регламент (ЕО) № 1907/2006 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 февруари 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 396, 30.12.2006 г., стр. 1.
   
      ПРИЛОЖЕНИЕ
      В колона 2 на вписване 23 от приложение XVII към Регламент (ЕО) № 1907/2006, точка 2 се заменя със следното:
      
         
                     „Кадмий
                     CAS № 7440-43-9
                     EC № 231-152-8 и неговите съединения
                  
                  
                     
                                 2.
                              
                              
                                 Не се употребява или пуска на пазара в бои с кодове [3208] [3209] в концентрация (изразена като кадмий метал), равна или по-голяма от 0,01 тегловни %.
                                 В бои с кодове [3208] [3209] със съдържание на цинк, надвишаващо 10 тегловни % от боята, концентрацията на кадмий (изразена като кадмий метал) трябва да бъде по-ниска от 0,1 тегловни %.
                                 Боядисани изделия не трябва да се пускат на пазара, ако концентрацията на кадмий (изразена като кадмий метал) е равна или по-висока от 0,1 тегловни % от боята, нанесена върху боядисаното изделие.“